Ichki ishlar organlari tomonidan konvoy harakatlarini amalga oshirishda elektron brasletlardan foydalanishni joriy etish chora-tadbirlari to‘g‘risida

O‘zbekiston Respublikasi Prezidentining “O‘zbekiston Respublikasi Jamoat xavfsizligi konsepsiyasini tasdiqlash va uni amalga oshirish chora-tadbirlari to‘g‘risida” 2021-yil 29-noyabrdagi PF-27-son Farmoniga muvofiq, shuningdek, ichki ishlar organlari tomonidan amalga oshiriladigan konvoy harakatlari davomida qo‘riqlov ostidagi shaxslar ustidan nazoratni kuchaytirish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “O‘zbekiston Respublikasi Jamoat xavfsizligi konsepsiyasini tasdiqlash va uni amalga oshirish chora-tadbirlari to‘g‘risida” 2021-yil 29-noyabrdagi PF-27-son Farmonida ichki ishlar organlari konvoy faoliyatiga konvoy ostidagi shaxslarni elektron brasletlar orqali nazorat qilish tizimini joriy etish belgilanganligi ma’lumot uchun qabul qilinsin.
 2. Belgilansinki:
 jinoyat sodir etganlikda gumon qilinib ushlab turilgan, o‘ziga nisbatan qamoqqa olish tarzidagi ehtiyot chorasi qo‘llanilgan shaxslar va mahkumlar (keyingi o‘rinlarda — konvoy ostidagi shaxslar)ning qochish holatlarining barvaqt oldini olish maqsadida ularni konvoy qilish jarayoni (tasdiqlangan yo‘nalishda harakatlanishi, belgilanmagan hududlarda to‘xtamasligi va boshqalar)ni onlayn tarzda kuzatish tizimi joriy etiladi;
 konvoy ostidagi shaxslar qochishga uringan (elektron brasletni yechish, shikast yetkazish, konvoychi xodimdan uzoqlashish va boshqa) holatlar haqidagi tovushli va vizual xabarni onlayn rejimida avtomatik tarzda biriktirilgan konvoychi xodimga va hududiy ichki ishlar organlari, Qorovul qo‘shinlari qo‘mondonligi harbiy qismlari, tergov hibsxonalari hamda jazoni ijro etish koloniyalarining navbatchilik qismlariga uzatish imkoniyati yaratiladi;
 konvoy harakatlari davomida qochib ketgan konvoy ostidagi shaxslarni ularga taqilgan elektron brasletlardan uzatilayotgan “GPS” signallariga muvofiq “issiq izi”dan ushlash choralarini ko‘rish yo‘lga qo‘yiladi.
 3. Quyidagilar:
 konvoy ostidagi shaxslar bilan konvoy harakatlarini amalga oshirish jarayonida elektron brasletlardan foydalanish, konvoy bo‘linmalari va vaqtincha saqlash hibsxonalari uchun ajratilgan elektron brasletlarni saqlash va ulardan xizmatda foydalanish, elektron brasletga shikast yetkazilganda yoki yo‘qotilganda moddiy zararni undirish tartibini, shuningdek, elektron brasletlarni qo‘llash jarayonida konvoy bo‘linmalari xodimlari hamda konvoy qilinuvchilarning huquqlari va majburiyatlarini nazarda tutuvchi Ichki ishlar organlari tomonidan konvoy harakatlarini amalga oshirishda elektron brasletlardan foydalanish tartibi to‘g‘risidagi nizom 1-ilovaga muvofiq;
 2022 — 2024-yillarda ichki ishlar organlari bo‘linmalarini elektron brasletlar bilan ta’minlash dasturi (keyingi o‘rinlarda — Dastur) 2-ilovaga muvofiq tasdiqlansin.
 4. O‘zbekiston Respublikasi Ichki ishlar vazirligi:
 uch oy muddatda manfaatdor vazirliklar va idoralar bilan birgalikda ichki ishlar organlari tomonidan konvoy harakatlarini amalga oshirishda foydalaniladigan elektron brasletlar bo‘yicha texnik topshiriqni ishlab chiqsin hamda belgilangan tartibda tasdiqlasin;
 “Davlat xaridlari to‘g‘risida”gi O‘zbekiston Respublikasi Qonunida belgilangan tartibda o‘tkaziladigan tender natijalariga asosan Dasturda belgilangan miqdorlarda elektron brasletlar xaridini amalga oshirsin; 
 2024-yil 1-dekabrga qadar ichki ishlar organlari konvoy bo‘linmalari Dasturda belgilangan hajmda va muddatlarda elektron brasletlar bilan to‘liq ta’minlash choralarini ko‘rsin.
 5. O‘zbekiston Respublikasi Prezidentining “O‘zbekiston Respublikasi Jamoat xavfsizligi konsepsiyasini tasdiqlash va uni amalga oshirish chora-tadbirlari to‘g‘risida” 2021-yil 29-noyabrdagi PF-27-son Farmoniga muvofiq ichki ishlar organlarining konvoy bo‘linmalari uchun elektron brasletlarni xarid qilish va foydalanish bilan bog‘liq sarf-xarajatlar O‘zbekiston Respublikasi Ichki ishlar vazirligining budjetdan tashqari mablag‘lari hisobidan amalga oshirilishi inobatga olinsin.
 6. Mazkur qarorning bajarilishini nazorat qilish O‘zbekiston Respublikasi ichki ishlar vaziri P.R. Bobojonov zimmasiga yuklansin.
 1. Ushbu Nizom jinoyat sodir etganlikda gumon qilinib ushlab turilgan, o‘ziga nisbatan qamoqqa olish tarzidagi ehtiyot chorasi qo‘llanilgan shaxslar hamda mahkumlar (keyingi o‘rinlarda — konvoy ostidagi shaxslar) bilan konvoy harakatlarini amalga oshirishda ichki ishlar organlari tomonidan elektron brasletlardan foydalanish tartibini belgilaydi.
 2. Ichki ishlar organlari xodimlari tomonidan elektron brasletlardan foydalanish O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalari qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga hamda ushbu Nizom talablariga muvofiq amalga oshiriladi.
 3. Ushbu Nizomda quyidagi asosiy tushunchalardan foydalaniladi:
 konvoy — jinoyat sodir etganlikda gumon qilinib ushlab turilgan, o‘ziga nisbatan qamoqqa olish tarzidagi ehtiyot chorasi qo‘llanilgan shaxslar hamda mahkumlarni belgilangan manzilga qo‘riqlab borish;
 konvoy ostidagi shaxslar — konvoy qilinayotgan, jinoyat sodir etganlikda gumon qilinib ushlab turilgan, o‘ziga nisbatan qamoqqa olish tarzidagi ehtiyot chorasi qo‘llanilgan shaxslar hamda mahkumlar;
 konvoy bo‘linmalari — konvoy ostidagi shaxslarni belgilangan manzilga qo‘riqlab borish borasidagi vazifalarni amalga oshiruvchi ichki ishlar organlarining bo‘linmalari;
 elektron braslet — konvoy ostidagi shaxslar qochishga uringan (elektron brasletni yechish, shikast yetkazish, konvoychi xodimdan uzoqlashish va boshqa) holatlar haqida onlayn rejimida avtomatik tarzda tovushli va vizual xabar beruvchi, shuningdek, konvoy ostidagi shaxslarning harakatlanishini onlayn nazorat qilish imkoniyatni yaratuvchi elektron qurilma.
 4. Konvoy harakatlarini amalga oshirish uchun quyidagilar asos bo‘ladi:
 sud, surishtiruv va dastlabki tergov organlarining talabnomalari;
 sud ajrimi (hukmi);
 ichki ishlar organlarining vaqtincha saqlash hibsxonalari hamda tergov hibsxonalarida saqlanayotgan shaxslarni va jazoni ijro etish koloniyalarida jazo muddatini o‘tayotgan mahkumlarni tibbiyot muassasasiga joylashtirish yoki tibbiyot muassasasida tekshiruvdan o‘tkazish lozimligi to‘g‘risida tibbiyot xodimining ma’lumotnomasi.
 5. Elektron brasletlar bilan O‘zbekiston Respublikasi Ichki ishlar vazirligi Qorovul qo‘shinlari (keyingi o‘rinlarda — Qorovul qo‘shinlari), ichki ishlar organlarining konvoy bo‘linmalari, vaqtincha saqlash hibsxonalari, tergov hibsxonalari va jazoni ijro etish koloniyalari ta’minlanadi.
 6. Elektron brasletlardan faqat konvoy ostidagi shaxslar bilan barcha konvoy harakatlarini amalga oshirish jarayonida, shuningdek, ichki ishlar organlarining vaqtincha saqlash hibsxonalari hamda tergov hibsxonalarida saqlanayotgan shaxslarning va jazoni ijro etish koloniyalarida jazo muddatini o‘tayotgan mahkumlarning sog‘liqni saqlash tizimidagi tibbiyot muassasalarida statsionar davolanishi yoki tibbiyot muassasasida tibbiy tekshiruvdan o‘tkazish davrida ular ustidan to‘liq nazorat o‘rnatish maqsadida foydalaniladi.
 7. Konvoy bo‘linmalari va vaqtincha saqlash hibsxonalari uchun ajratilgan elektron brasletlar, ular joylashgan ichki ishlar organlarining navbatchilik qismlaridagi maxsus vositalarni saqlash xonalarida, Qorovul qo‘shinlari qo‘mondonligi uchun ajratilgan elektron brasletlar harbiy qism bo‘linmalari maxsus vositalarni saqlash xonalarida, tergov hibsxonalari va jazoni ijro etish koloniyalari uchun ajratilgan elektron brasletlar esa ushbu muassasalarning maxsus xonalarida saqlanadi.
 8. Elektron brasletlar alohida javonlar, seyflar yoki maxsus ajratilgan joylarda saqlanadi.
 9. Elektron brasletlarning harakati ushbu Nizomga ilovaga muvofiq shaklda Qorovul qo‘shinlari qo‘mondonligi harbiy qismlari, ichki ishlar organlari, tergov hibsxonalari va jazoni ijro etish koloniyalari navbatchilik qismlari tomonidan alohida yuritiladigan Elektron brasletlarni tarqatish hamda qabul qilish jurnalida (keyingi o‘rinlarda — jurnal) qayd etiladi. 
 10. Jurnalda quyidagi ma’lumotlar ko‘rsatiladi:
 elektron braslet berilgan xodim (harbiy xizmatchi) familiyasi, ismi va otasining ismi hamda imzosi;
 berilgan elektron brasletning individual raqamlari;
 elektron braslet berilgan hamda qabul qilib olingan sana va vaqt;
 elektron brasletning topshirish vaqtidagi holati (soz yoki nosozligi);
 elektron brasletni qabul qilib olgan mas’ul shaxsning familiyasi, ismi va otasining ismi hamda imzosi.
 11. Jurnal belgilangan tartibda Qorovul qo‘shinlari qo‘mondonligi, ichki ishlar organlari, tergov hibsxonalari va jazoni ijro etish koloniyalari devonxonalarida ro‘yxatdan o‘tkaziladi.
 12. Jurnalni saqlash va yo‘q qilish ichki ishlar organlarida maxsus vositalarni berish va qabul qilish jurnalini yuritishga (saqlash va ularni yo‘q qilish) belgilangan talablar asosida amalga oshiriladi.
 13. Elektron brasletlarning texnik sozligi, elektr quvvatining to‘liqligi Qorovul qo‘shinlari qo‘mondonligi harbiy qism bo‘linmalarining navbatchilari, hududiy ichki ishlar organlari va tergov hibsxonalari hamda jazoni ijro etish koloniyalari navbatchilik qismlari mas’ul xodimlari tomonidan doimiy ravishda nazorat qilib boriladi. Xizmatga jalb etilayotgan xodim (harbiy xizmatchi)larga nosoz yoki elektr quvvati to‘liq bo‘lmagan elektron brasletlar berilishiga yo‘l qo‘yilmaydi.
 14. Elektron brasletni qabul qilib olgan xodim (harbiy xizmatchi) maxsus tasma butligini, maxsus moslama sozligini va elektr quvvati to‘laligini, elektron brasletning “GPS” signali ishlayotganligini tekshiradi.
 Elektron brasletda nosozliklar aniqlanganida nosoz elektron braslet topshirilib, soz elektron brasletga almashtiriladi.
 Elektron brasletdan foydalanishdan oldin xodim (harbiy xizmatchi) tomonidan uning maxsus tasmasiga dezinfeksiya vositalari (antiseptik, spirt) yordamida ishlov beriladi.
 15. Konvoy harakatlari yakunlangandan so‘ng xodim (harbiy xizmatchi) tomonidan maxsus tasmaga dezinfeksiya vositalari (antiseptik, spirt) yordamida ishlov berilgan holda elektron brasletlar tegishlicha Qorovul qo‘shinlari harbiy qismlari bo‘linmalarining navbatchilariga va hududiy ichki ishlar organlarining navbatchilik qismlariga, shuningdek, tergov hibsxonalari va jazoni ijro etish koloniyalarining maxsus xonalariga topshiriladi.
 16. Topshirilayotgan elektron brasletlar Qorovul qo‘shinlari qo‘mondonligi harbiy qism bo‘linmalari navbatchilarining, hududiy ichki ishlar organlari, tergov hibsxonalari va jazoni ijro etish koloniyalarining navbatchilik qismlari mas’ul xodimlari tomonidan tashqi ko‘rikdan o‘tkazilgandan so‘ng jurnalga imzo qo‘yish yo‘li bilan qabul qilib olinadi.
 17. Konvoy harakatlariga jalb etilayotgan har bir xodim (harbiy xizmatchi) konvoy qilinadigan shaxslar sonidan kelib chiqib elektron brasletlar bilan ta’minlanadi.
 18. Sog‘liqni saqlash tizimidagi tibbiyot muassasalariga statsionar davolanish uchun joylashtiriladigan yoki tibbiyot muassasalarida tibbiy tekshiruvdan o‘tkazish uchun qo‘riqlashga xizmatga jalb etiladigan xodimlar hududiy ichki ishlar organlari, tergov hibsxonalari va jazoni ijro etish koloniyalari boshliqlari qarorlari asosida belgilanib, ularga elektron brasletlar konvoy qilinadigan shaxslar sonidan kelib chiqqan holda ajratiladi.
 19. Xodim (harbiy xizmatchi) konvoy qilinadigan shaxs joylashgan manzilga yetib borganidan so‘ng unga biriktirilayotgan konvoy qilinuvchiga xavfsizlik choralarini ko‘rgan holda o‘zidagi elektron brasletni taqib, maxsus kalit bilan qulflaydi va butun konvoy harakatlari davomida individual tartibda nazorat qiladi.
 20. Elektron braslet konvoy qilinuvchi oyog‘ining boldir qismiga taqiladi. Konvoy qilinuvchilarning oyog‘iga elektron brasletlarni taqish imkoniyati mavjud bo‘lmagan hollarda (suyak sinishi, boshqa jarohatlar bilan tibbiy muolaja ko‘rsatilgan va hokazo) elektron brasletni qo‘lning bilak qismiga taqishga ruxsat beriladi.
 Ayol jinsidagi konvoy qilinuvchiga elektron braslet shu jinsdagi xodim (harbiy xizmatchi) tomonidan taqiladi.
 Ayol jinsidagi xodim (harbiy xizmatchi) bo‘lmagan taqdirda, konvoy qilinuvchi ayolga elektron brasletni qo‘lining bilak qismiga taqishga ruxsat beriladi.
 21. Implant qilingan kardiostimulyatorga ega, yuqumli teri kasalliklari bo‘lgan hamda tug‘ma nogironligi sababli tanasining oyoq a’zosi bo‘lmagan va homilador konvoy qilinuvchilarga elektron brasletlar taqilmaydi.
 22. Konvoy harakatlarini o‘tkazish jarayonida va konvoy ostidagi shaxsning sog‘liqni saqlash tizimidagi tibbiyot muassasasida statsionar davolanish yoki tibbiy tekshiruvdan o‘tish davrida elektron braslet konvoy ostidagi shaxsning oyog‘idan (yoki qo‘lidan) yechilmaydi hamda doimiy ishchi holatda bo‘lishi ta’minlanadi. 
 Elektron brasletning quvvati tugagan taqdirda, xodim (harbiy xizmatchi) tomonidan bu haqida navbatchilik qismi ogohlantirilib, konvoy ostidagi shaxsning oyog‘idan (yoki qo‘lidan) elektron braslet yechib olinadi va uni ma’lum vaqt ichida quvvatlash choralari ko‘riladi.
 23. Statsionar davolanishga yotqizilgan konvoy ostidagi shaxsga jarrohlik muolajasi o‘tkazilishi sababli jarrohlik muolajasini o‘tkazuvchi shifokor talabi asosida elektron brasletni yechish zarurati yuzaga kelganida, xodim bu haqida navbatchilik qismini ogohlantiradi va konvoy ostidagi shaxs jarrohlik xonasiga olib kirilishidan oldin elektron brasletni yechib oladi.
 Jarrohlik amaliyotidan so‘ng konvoy ostidagi shaxs palataga olib chiqilganida, xodim shifokor ruxsati bilan elektron brasletni qayta konvoy ostidagi shaxsga taqadi va bu haqida navbatchilik qismiga axborot beradi.
 24. Konvoy ostidagi shaxslardan elektron brasletlar konvoy harakatlari to‘liq yakunlanganidan so‘ng, ichki ishlar organlarining tegishli vaqtincha saqlash hibsxonalari hamda tergov hibsxonalari va jazoni ijro etish koloniyalari ma’muriy binolarining ichida yechib olinadi.
 25. Elektron brasletning tovushli signali ishga tushgan taqdirda, xodim (harbiy xizmatchi) yuzaga kelayotgan vaziyatdan kelib chiqqan holda konvoy ostidagi shaxsning elektron brasletni yechishga, unga shikast yetkazishga yoki qochishga bo‘lgan urinishlarini bartaraf etish (to‘xtatish, chek qo‘yish, nazoratni kuchaytirish), konvoy ostidagi shaxs qochgan taqdirda, uni ta’qib qilish va ushlashga qaratilgan choralarni ko‘radi.
 26. Elektron brasletning tovushli va vizual signali ishga tushgan taqdirda, hududiy ichki ishlar organlari, Qorovul qo‘shinlari qo‘mondonligi harbiy qismlari, tergov hibsxonalari hamda jazoni ijro etish koloniyalarining navbatchilik qismlari mas’ul xodimi zudlik bilan holatga aniqlik kiritadi va bevosita rahbariga xabar beradi. 
 27. Elektron brasletning tovushli va vizual signali ishga tushish sabablariga aniqlik kiritish jarayonida konvoy ostidagi shaxsning qochganligi tasdiqlangan taqdirda, hududiy ichki ishlar organlari, Qorovul qo‘shinlari qo‘mondonligi harbiy qismlari, tergov hibsxonalari hamda jazoni ijro etish koloniyalarining navbatchilik qismlari mas’ul xodimi zudlik bilan ichki ishlar organlarining qo‘shimcha kuch va vositalarini jalb qilib, qochgan konvoy ostidagi shaxsga taqilgan elektron brasletdan uzatilayotgan “GPS” signaliga muvofiq ularni tegishli hududga yo‘naltiradi. Mazkur harakatlar qochgan konvoy ostidagi shaxsning ushlanguniga qadar davom etadi.
 28. Elektron brasletning tovushli va vizual signali ishga tushishi bilan bog‘liq har bir holat hududiy ichki ishlar organlari, Qorovul qo‘shinlari qo‘mondonligi harbiy qismlari, tergov hibsxonalari hamda jazoni ijro etish koloniyalarining navbatchilik qismlari mas’ul xodimi tomonidan belgilangan tartibda qayd qilinadi.
 29. Elektron brasletning korpusida shikastlanishlar, nosozliklar aniqlanganida yoxud ular yo‘qotilganida Qorovul qo‘shinlari qo‘mondonligi harbiy qismlari bo‘linmalari navbatchilari, hududiy ichki ishlar organlarining, tergov hibsxonalarining va jazoni ijro etish koloniyalari navbatchilik qismlari mas’ul xodimlari tomonidan zudlik bilan rahbariyatga yozma ravishda axborot beriladi hamda jurnalga tegishli yozuvlar kiritiladi.
 30. Elektron brasletlarning mexanik yoki boshqa turda shikastlanganligi fakti aniqlangan taqdirda, shu kunning o‘zida Qorovul qo‘shinlari qo‘mondonligi harbiy qismlari, hududiy ichki ishlar organlari hamda tergov hibsxonalari va jazoni ijro etish koloniyalarining rahbarlari ko‘rsatmasiga binoan tekshiruv ishlarini o‘tkazish bo‘yicha komissiya tuziladi.
 Komissiya tarkibi Qorovul qo‘shinlari qo‘mondonligi harbiy qismlari, hududiy ichki ishlar organlari, tergov hibsxonalari hamda jazoni ijro etish koloniyalarining rahbarlari tomonidan belgilanib, uning tarkibiga ushbu bo‘linmalarning mas’ul xodimlari hamda elektron brasletlardan xizmatda foydalangan xodimlarning bevosita rahbarlari (yoki komandirlari) kiritiladi.
 31. Tekshiruv o‘tkazishda elektron brasletlarning mexanik yoki boshqa turda shikastlanganligi sabablari, shart-sharoitlari to‘liq o‘rganib chiqiladi va natijasi bo‘yicha tegishli qaror qabul qilinadi. 
 Elektron brasletlarning yo‘qotilishi holati yuzasidan esa belgilangan tartibda xizmat tekshiruvi tayinlanadi va o‘tkaziladi.
 32. Xodim (harbiy xizmatchi) tomonidan elektron brasletlarga mexanik yoki boshqa turdagi shikast yetkazilganligi yoki yo‘qotilganligi faktlari aniqlangan taqdirda, belgilangan tartibda moddiy javobgarlik choralari qo‘llaniladi.
 33. Elektron brasletlarga konvoy ostidagi shaxs qasddan mexanik yoki boshqa turdagi shikastni yetkazgan taqdirda, yetkazilgan moddiy zararning o‘rni konvoy ostidagi shaxs tomonidan qoplanadi. 
 34. Etkazilgan moddiy zarar miqdori Qorovul qo‘shinlari qo‘mondonligi harbiy qismlari, hududiy ichki ishlar organlari, tergov hibsxonalari va jazoni ijro etish koloniyalari rahbarlarining qarori bilan belgilanadi. Mazkur qaror konvoy ostidagi shaxsga tilxat olish yo‘li bilan e’lon qilinadi. Konvoy ostidagi shaxs qaror ustidan yuqori turuvchi mansabdor shaxsga, prokurorga yoki sudga shikoyat qilishi mumkin.
 35. Konvoy ostidagi shaxs moddiy zararning o‘rnini ixtiyoriy ravishda qoplashni rad etgan taqdirda, bu zarar qonunga muvofiq sud tartibida undiriladi.
 36. Etkazilgan moddiy zarar uchun noto‘g‘ri undirilgan summalar konvoy ostidagi shaxsga qaytarilishi lozim.
 37. Konvoy ostidagi shaxs yetkazgan moddiy zarar o‘rni uning qarindoshlari yoki boshqa shaxslar tomonidan ularning roziligi bilan qoplanishi mumkin.
 38. Konvoy ostidagi shaxs sud hukmiga asosan jazoni ijro etish muassasasiga yuborilganda, o‘rni qoplanmagan moddiy zarar ushbu muassasa ma’muriyati tomonidan mahkumning shaxsiy hisobvarag‘iga tushadigan mablag‘lar hisobidan undiriladi.
 39. Konvoy ostidagi shaxs qamoqdan ozod qilingan taqdirda, u tomondan o‘rni qoplanmagan moddiy zarar qonunga muvofiq sud tartibida undiriladi.
 40. Elektron brasletlarni qo‘llashda konvoy bo‘linmalari xodimlari (harbiy xizmatchilari) quyidagi huquqlarga ega:
 konvoy ostidagi shaxslardan elektron brasletlarni yechish yoki unga zarar yetkazish bilan bog‘liq harakatlarni darhol to‘xtatishni talab qilish; 
 konvoy ostidagi shaxslar tomonidan elektron brasletlarni yechish yoki unga zarar yetkazish borasida harakatlarga barham berish, ularni bartaraf etish;
 konvoy ostidagi shaxslar tomonidan nosoz holatga keltirilgan elektron brasletlarni yechib olish.
 41. Elektron brasletlarni qo‘llashda konvoy bo‘linmalari xodimlari (harbiy xizmatchilari) quyidagi majburiyatlarni bajaradi:
 elektron braslet taqiladigan konvoy ostidagi shaxslarga ularning huquqlari va majburiyatlarini tushuntirish;
 konvoy ostidagi shaxsning murojaati asosida elektron brasletni jarohat mavjud bo‘lgan oyoqdan (yoki qo‘ldan) yechib, sog‘ oyoqqa (yoki qo‘lga) taqish;
 konvoy ostidagi shaxslar tomonidan nosoz holatga keltirilgan elektron brasletlar to‘g‘risida bevosita rahbarlariga bildirgi asosida yozma axborot berish.
 42. Elektron brasletlarni qo‘llashda konvoy ostidagi shaxslar quyidagi huquqlarga ega:
 elektron braslet taqilganida o‘zining huquqlari va majburiyatlari to‘g‘risidagi ma’lumotlarni olish;
 elektron braslet taqilayotgan oyog‘i (yoki qo‘li)da jarohat mavjud bo‘lganida, uni sog‘ oyog‘i (yoki qo‘li)ga, shuningdek, kiyimi ustidan taqilishini so‘rash.
 Konvoy ostidagi shaxslar qonunchilik hujjatlariga muvofiq boshqa huquqlarga ham ega.
 43. Konvoy harakatlari davrida konvoy ostidagi shaxslarga elektron brasletlarni o‘zboshimchalik bilan yechmaslik hamda unga zarar yetkazish borasidagi harakatlarni amalga oshirmaslik majburiyati yuklanadi.
 Konvoy ostidagi shaxslar qonunchilik hujjatlariga muvofiq boshqa majburiyatlarga ham ega.
 44. Qorovul qo‘shinlari qo‘mondonligi harbiy qismlari, hududiy ichki ishlar organlari, tergov hibsxonalari va jazoni ijro etish koloniyalari rahbarlari nosoz bo‘lgan elektron brasletlarni ta’mirlash yoki yangisiga almashtirish choralarini ko‘rishlari zarur.
 45. Mazkur Nizom talablarining buzilishida aybdor bo‘lgan shaxslar qonunchilik hujjatlarida belgilagan tartibda javob beradilar.